KLASA: P-534/23

URBROJ: 711-02-02/02-2025-6

Zagreb, 2. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Svjetlane Ečim Stazić, OIB: ……………, ravnateljice Stomatološke poliklinike Split,** na 67. sjednici održanoj 19. prosinca 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznica Svjetlana Ečim Stazić, ravnateljica Stomatološke poliklinike Split, počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Svjetlani Ečim Stazić izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obveznici Svjetlani Ečim Stazić da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-53423.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznica Svjetlana Ečim Stazić nije do 31. siječnja 2023. podnijela imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 8. listopada 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznicu obaviješću KLASA:P-534/23, URBROJ:711-02-01/05-2024-03. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na predmetnu Obavijest očitovala navodeći da je do sada podnijela sve imovinske kartice u roku, osim predmetne godišnje imovinske kartice za 2022. godinu. Tu karticu je pokušala podnijeti iza 31. siječnja 2023. godine, ali joj se u izborniku svrhe podnošenja nije otvarala mogućnost „godišnje prijave“. Nadalje, obveznica navodi da joj se imovina nije značajnije mijenjala od podnesene prve imovinske kartice za stupanje na dužnost u prosincu 2022. godine i kartice za ponovno imenovanje na istu dužnost koju je podnijela u lipnju 2023. godine. I konačno, obveznica moli da se prilikom razmatranja izricanja kazne izrekne najblaža kazna uzmajući u obzir činjenice da je po prvi puta obveznikom podnošenja imovinske kartice postala krajem 2022. godine, da se njeno imovinsko stanje od tada pa do kraja 2023. godine nije mijenjalo te da je samohrani roditelj (udovica).

U tijeku postupka Povjerenstvo je utvrdilo da obveznica Svjetlana Ečim Stazić dužnost ravnateljice Stomatološke poliklinike Split obnaša od 3. studenoga 2022. godine te da je s obzirom na navedeno sukladno čl. 3. st. 1. točki 65. ZSSI-a dužna postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznica nije do 31. siječnja 2023.g. podnijela imovinsku karticu za 2022.g. kao i da navedenu imovinsku karticu nije podnijela naknadno.

Takvim svojim propustom u pravovremenom postupanju obveznica je počinila povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Povjerenstvo ističe kako je prilikom odmjeravanja vrste sankcije u obzir uzelo kao otegotnu okolnost činjenicu da se ne radi o obveznici koja po prvi puta podnosi imovinsku karticu, kao i da obveznica do dana donošenja ove odluke nije podnijela predmetnu imovinsku karticu. Kao olakotne okolnosti cijenila se činjenica da se radi o obveznici protiv koje do sada nisu izricane sankcije od strane Povjerenstva, da je obveznica sve ostale imovinske kartice do sada podnijela na vrijeme, te činjenica da je obveznica samohrani roditelj. Povjerenstvo stoga smatra opravdanim obveznici izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Naposljetku se ukazuje obveznici da je i nadalje dužna podnijeti imovinsku karticu za 2022. godinu.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Svjetlana Ečim Stazić, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana